OpenLLM-France/wikimedia huggingface dataset:
# Fanch Colleter

| ◄ Sonic amourousted | Fanch Colleter | Er gêric wenn, traon ar menez ► |
Mar plij ganec’h, a silaoufet  Eur zônic coant a zo zavet,  Tramtouriretta, lamptoulira !  I rei tra la, tra la la la !
 Eur zonic coant a zo zavet, Da Fanch Colleter ec’h ê grêt ;
 ’Zo êt da Zant-Jann d’an ofern, Hep santout na poan nac anken,
 Da bédi Zant-Jann vinniget D’ober eur burzud ’n he audret.
 — Na, otro Zant-Jann vinniget, C’hui rafe ’r burzud em andret ?
 C’hui rofe d’in hardiègès Da vont da welet ma mestres ? »...
 — Ha demad d’ec’h, ma mestres ker ! — Ha d’ac’h, ’mez-hi, Fanch Colleter ! »...
 — P’am eus bet an hardiègès Da dont d’ho cuelet, ma mestrès.
 Ha coulsgoude ’zo d’in laret N’am eus nemet amzer gollet.
 — An hini ’n eus lâret d’ac’h se A wie tost d’ar wirione...
Bihan eo crossen an noade Da vewa groeg ha hugale !
 — Ma mestrès, na lâret ket se ; Pemp gwennec bemde me am be.
 Breman, p’arruo ’n amzer vad, ’M ô eur gwennec ’n tuont d’am zad !
 — Penos ’c’h allfe c’hoarveout se ? Kercouls kemener eo ha te.
 — Ma mestrès, roët conge d’in, Ma ’c’h in breman da ambarki,
 Da ambarki war vatimant, Da vont d’ar Spagn pe d’an Holland !
 — Fanchic, me a ro congé d’ec’h, D’ambarki, pa blijo ganec’h ;
 Pa n’ retornfac’h tanfoueltr biken, Fanchic, me na ouelin taken !
Mac'harit Fulup.
# Buhez ar Sent/1912/Kado

| ◄ Gouel an Holl Zent | Kado | Gouel an Anaon  ► |
Enoromp ive sant Kado, en em gav e ouel en de-man. Ganet oa en Breiz-Veur, ha mab oa da roue Glamorgan, an hini e chomas sant Iltud eur pennad en e zervij. O vezan kuitaet ar bed, e savas eun abati en Lankarvan hag e vodas ennan 300 manac’h. Ne chomas ket pell gante, kement a c’hoant an evoa da vevan didrous ha dizanve. E vue a dremenas o veaji. Bale reas dre bep korn a Vreiz-Veur hag a Iverzon, elec’h ma labouras da brezek ar fe gant sant Gweltas.
Mont a reas ive da Vro-C’hall, da Rom ha betek da Jeruzalem. O tizrei eus an Itali, e touaras en eun enezennig etre Gwened hag Alre, hag e savas eno eur manati, demdost d’e vignon sant Gweltas.
A-benn nebeut, avat, Doue hen galvas adarre da vont, pelloc’h. War a greder, e tizroas da Vreiz-Veur, e oe grêt eskob Benaven ha lazet eno gant ar Zôzon.
Sant Kado a zo brudet en Breiz-Izel, elec’h m’eo pedet ouz ar gouliou hag evit al loened. Bezan eo ive patron an dud a vrezel. Ar Vretoned o vont da Stourm an Tregont, ar 26 a viz meurs 1351, a bede anezan evellen :
Bezan ’n eus eur chapel en Karnot. En Plouillio e ve gret e bardon ar pevare zul a viz here. Enoret eo ive en Sant-Kleve hag en Lomikel-an-Trêz.
Eürus, eme sant Thomas a Gempis, an hini hag, elec’h klask e ziskuis e-touez an dud, hen klask el levriou santel hag er pedennou birvidik, a vev ervat hag a gar treo an nenv, evel ma rê ar zent, a zelle muioc’h ouz ar pez a wel daoulagad ar fe eget ouz ar pez a wel daoulagad ar c’horf. Pep-hini a zarempred an dud a zo herve e galon ; ar c’hristen mat a zarempred kristenien vat ; ar c’hristen klouar a zarempred kristenien klouar ; ar c’hristen fall a zarempred kristenien fall.
Ma fell d’ec’h eta azezan, kador ouz kador, gant ar zent er baradoz, eo red d’ec’h gouzanv eleiz a dreo evit Doue war an douar-man, ha karet an dismeganz evel m’o deus grêt an dud santel-ze, rak ne dalv ket nemeur a dra enori ar zent dre gomzou, ma rêr gwap aneze dre oberou.
Ma fell d’ec’h plijout da Zoue ha plijout d’ar zent, kastizet ho korf, pleget ho polonte hoc’h-unan, stourmet ouz ho techou fall, laket vertuziou da zevel ennoc’h, sellet ouz bue ar zent, lennet o c’helennadurez, ha neuze, ma tarempredet evelse ar zent, e vefet sent, e vefet skoazellet gant ar zent ha kurunet gante en baradoz an Otrou Doue.
# Buhez ar Sent/1912/Judok

| ◄ Thivisiau | Judok | Yan Gualbert  ► |
An de-man en em gav ive gouel sant Judok, breur da sant Judikael, roue Breiz.
Savet e oe en abati Lan-Maelmon. Yaouank oa c’hoaz, pa deuas e vreur, skuiz gant ar garg a roue, d’he c’hinnig d’ezan. Elec’h he digemer, Judok a yeas da heul unnek pelerin o vont da Rom. N’e ket da Rom ec’h eas, avat, mes da Chartr, da Bariz, hag erfin da di Haymon, duk ar Ponthieu, a viras anezan en e lez, hag a reas d’ezan digemer ar velegiez. Mes ar zant, hag a glaske bevan pell diouz an drouz, a c’houlennas en em denn er c’hoajou. Ter gwech e chenchas lec’h evit tec’hel arôk ar vrud ; an dervet gwech, ec’h eas da Rom da gerc’hât relegou da lakat en iliz savet demdost d’e beniti neve, gant an duk Haymon, en enor da zant Martin.
En kichen an iliz-ze e varvas. E gorf, mezellour a c’hlanded epad e vue, a ’n em viras fresk-beo, pell amzer goude e varo.
Sant Judok a zo patron ilizou Lohuec hag Henvias. E relegou eman al loden vras aneze en eskopti Arras ; koulskoude, iliz Henvias he deus eun tamm askorn eus e vrec’h bet kaset d’ezi er bla 1835.
Sant Judok a zo pedet gant al labourerien evit o loened-korn.
An neb en deus pec’het, abalamour da vadou an nesan, ha ne restôl ket, hag hen goest d’hen ober, n’eo ket eur penitant eo, mes eun trompler ; ar pec’hed ne vezo pardonet nemet pas vezo restôlet ar pez a zo bet laeret, non remittitur peccatum, nisi restitatur ablatum.
Sant Augustin
# Hanv santel Jesus

| Hanv santel Jesus | Hanv santel en Intron Maria ► |
* Arlerh ur Barz, me hell larèt ehué :
* Scuéh-on ér bed ; me garehé mervel ;
* Huerhue é kavan er fréh ag er vuhé ;
* Kaër-vé ghet-n-ein er vro-men dilezel !
* Liam erbet doh en doar n’em ari :
* Perac pêlloh doug mem béh poénius ?
* Nep tu meit gloès ! pé kentoh m’hum fari,
* Me joé, m’honfort a zo Hanv me Jesus.
* En doar, d’en han, karnet ghet en tuemdér,
* N’en dès ket nerh aveit mâghein en èd ;
* Er boketteu hag er gùé a huélér
* Pléghet ou fèn : marv-ind ghet er séhèd !
* Mæs mar divér ag en nean ul lom glàu,
* Peb tra a gresk idan er glàu fréhus :
* Idan hé béh, m’inean kentéh a sàu
* Èl ma cleuan larèt Hanv me Jesus.
* Ér mis kalet ha tihouel, mis guenvér,
* Kement tra-zo a seblant é beguin ;
* En éerh a hron en doar èl ul lincér ;
* Ne gleuér mui meit boéh er vran hemb kin.
* Ghet heol mis merh é tihun en einèd ;
* En doar zou glas hag er gùé zo bleuhus !
* Dihun a ra m’inean beur poéniet
* A pe gleuan larèt Hanv me Jesus.
* D’em diskoharn é ma douç ur gannnen ;
* Mad-é er frond a lausk er mél ém bek ;
* Kalz é vourran a vrud ur riolen ;
* Pe mès séhèd, fréh a gavan ken huèk !
* Bout-zo neoah un dra douçoh paud mad
* Eit kement tra a zou ér bed bourrus :
* En hanv a lar ar é zeulin me zad,
* Hanv me Salvér, Hanv santel me Jesus !
* Èl peb-unan, me mès ehué tanhoueit
* Kalz a boénieu, un nebèd lehuiné !
* — Allas ! tud peur, ér bed-man é ma groeit
* Ghet déieu dû ha ré splann hur buhé ! —
* Hanv me Jesus en dès groeit eurussoh
* En déieu gloàu a mem buhé eurus ;
* É Hanv ehué en dès groeit paud scannoh
* Men déieu stank, men déieu ankinus.
* Ne glaskein ket larèt el lehuiné
* En dès m’halon tanhoueit abarh ér bed ;
* Ne gonzein ket ag er mor a dristé
* É péhani m’inean zo bet baiet.
* Mæs me larou ne mès bet plijadur
* Biscoah ken douç èl é receu Jesus ;
* Hag ér poénieu a mès bet de andur,
* A p’er galven en hum gaven nerhus.
* Pe zei en ær (ah ! dis bean, ær eurus !)
* De mont d’en nean ha de lezel en doar ;
* Mignonèd peur, laret d’ein Hanv Jesus ;
* D’er ré aral me ven nezé bout boar !
* Ém deourn goann lakeit, m’hou pèd, ur groéz ;
* Eit m’hi bokein, tosteit-hi d’em guéneu !
* Oh ! péh confort a vehé d’ein, ém gloès,
* Larèt : Jesus, pe zei d’ein en ankeu.
# Hanv santel en Intron Maria

| ◄ Hanv santel Jesus | Hanv santel en Intron Maria | En Æl Mad ► |
* Kârein a ran : étal hanv Doué,
* Dôn bras é ma scrivet ehué,
* Un hanv aral ar me halon,
* Hanv un Intron ! (bis.)
* Hanv er gaërran ag er groagué,
* Hanv er Huérhiès santel, mam Doué,
* E mès kâret hag a gârein
* Tré ma vivein ! (bis.)
* Jesus étré hé digosté
* En dès keméret er vuhé ;
* Kalon Mari en dès mâghet
* Salvér er bed ! (bis.)
* Ghet ha Jesus, ô Maria !
* Kemér-mé eit m’em bréhatta ;
* Lak-mé ehué ar ha galon,
* O me Intron ! (bis.)
* A pe sàuan, Mam truhéus,
* En ha kalvan arlerh Jesus ;
* Me chonj, a pe yan ém gulé,
* Zô ghet mam Doué. (bis.)
* Mar ha kâran, t’em hâr ehué :
* Liès p’en d’on lan a dristé,
* É rès nerh, confort d’em halon,
* O me Intron ! (bis.)
# He hano

| ◄ He boked diveza | He hano | Amzer dremenet ► |
* Va Dous muia karet, va c’henta karantez,
* Oa ganet, evel-d-oun, war ar meaz, e Breiz-Izel ;
* Enn hon diou lojennik n’oa nemet paourentez,
* Med ne glaskemp nemet frankiz vid hon diouaskel
* Ha laouenidigez.
* Pa vije deuet Annaik er streat gand he denved,
* E lavaret dostu : Per n’eo ket pell ac’hano ;
* Rag ato, war he lerc’h, me boulze va loened,
* Ha bemdez, da guz-heol, ar mare vid ann distro,
* Me iea d’he darempred.
* Nag a bed huvre kaer a reamp epad ann deiz !
* Pa vijemp deuet enn oad, ni deufe da zimezi ;
* Hag hor c’haloun kerkent da lammet enn hor c’hreiz,
* Enn eur zonjal : pa vez kalz a garantez enn ti,
* Eur pinvidik a-leiz.
* Eur zulvez, enn eur c’hoat, e kroc’henn eur wezenn
* Em oa skrivet doun-braz hano va muia karet ;
* Sonjal a reann : eunn deiz, Annaik, enn eur dremen,
* A welo, goude lenn ann hano gan-en skrivet,
* Pegement he c’harenn !
* Siouaz ! Annaik a ioa re gaer vid ar bed-ma ;
* Er baradoz he deuz eur gurunenn a werc’hez ;
* Med va c’halonn rannet, aliez, enn eur ouela,
* Evit lenn er wezenn hano kaer va c’harantez,
* D’ar c’hoat ez ann brema.
# Hanter-noz

| ◄ Ann teodou fall | Hanter-noz | Egile ► |
* Hanter-noz zo sounet enn hon Iliz-parrez ;
* Er meziou sioul al loar a skuill he sklerijenn :
* Daoust ha sioulik ivez e kousk va mignounez ?
* Euz va frenestr me wel, er sklerder, he lojenn.
* Evid-oun-me, siouaz ! gwasket gand ann enkrez,
* Ne c’hallann ket mori, kement em euz terchenn !
* P’eo gwir enn hor c’henver he c’herent zo didruez,
* Evit skriva d’ezhi ma kemerfenn va fluenn ?
* O ! nan, rag pa zonjann eo rannet he c’haloun
* Gand hon disparti griz, e krenann, em euz aoun
* Da greski c’hoaz he foan, o tiskuill va glac’har.
* Enn da lojenn, Annaik, kousk sioulik hed ann noz ;
* Diskennit euz ann Env, Elez ar Baradoz,
* D’astenn ho tiouaskel war El dinam ann douar.
# Hano Jesus

| ◄ Pried an ineou | Hano Jesus | Kroaz Jesus ► |
"Judas an Treïtour"
* 2.
* Doue n’euz karet ar bed ma
* M’hen deuz digaset Jesus
* Da zalvi ar pec’her brasa,
* Dre he oad ken prisius.
* Ar c’helou mad a gement se,
* A zo Aviel hanvet,
* Kinniget eo deoc’h-hu hirie
* Evit ma vefet zalvet.
* 3.
* Sant Paol, abostol, a skrivas
* Lizer d’an Hebreaned:
* Jesus, ’mezhan, zo hirie c’hoaz
* ’vel ma eo bet anveet,
* Hen zo dimp beleg eternel
* Hervez urz Melkisedek,
* Eat ez eo ’barz el lec’h santel
* D’hon delivra a bec’hed.
* 4.
* Bemde e kri demp ni Jesus:
* Deud d’eva dour ar vue,
* Rag me a zo madelezuz.
* Deud d’in holl ma bugale.
* Flem ar maro em euz trec’het
* Evit prena deoc’h ar joa,
* Me em euz holl ho telivret,
* Deud d’ar baradoz brema.
# He boked diveza

| ◄ Eunn abardaez a viz mae | He boked diveza | He hano ► |
* O c’houzout n’he doa ket da veva pell amzer,
* Ennn dervez euz ebrel, va mignounez ken ker,
* Gand eur vouez izelik a gomzaz evel-hen :
* « Mignoun, gwel pegement ann heol a zo laouen,
* « Eur weach c’hoaz me garfe mont a-dreuz ar meziou,
* « Evit gallout gwelloc’h sellet ouz ann Envou ;
* « Heol ann nevez-amzer d’am c’haloun zo ken c’houek ! »
* Hag heb diviz muioc’h, hi, da ouela dourek.
* Mont a rajemp enn hent, ha ni da gemeret
* Ar wenodenn kuzet he deuz ato karet,
* Rag enn nevez-amzer oa leun a vokejou,
* Leun a freskadurez hag a ganaouennou.
* Kement tra ioa chomet henvel oc’h warlene,
* Henvel al letonenn, henvel ar gwez er c’hae.
* Mont a reamp goustadik, rag kazi bep kammed,
* Gand eur zell hirr ha lemm, ec’h ehane bepred
* Dirag kement bodenn, dirag kement gwezenn ;
* Med evel pa vije deuet kerkent enn he fenn
* Eur zonjezoun-bennag hag a ioa gwall grevuz,
* Evit klask he dalc’her gwelloc’h ouz-in e-kuz,
* E lavaraz : « pignomp eunn nebeud er menez
* « Euz al leac’h ma welimp, gant laouenidigez,
* « Ar gwenodennou sioul hon euz darempredet,
* « El leac’h m’hon euz touet ato d’en em garet,
* « Evit ma welimp c’hoaz, ken skeduz ha ken koant,
* « Ster klemmuz ann draonienn o lintra vel arc’hant. »
* O ! nag he divije karet, ar baourez klanv,
* Kaout neuze diouaskel, vel ar gwenneli skanv,
* Vit gwelet, enn eunn taol, ann holl meziou-ze c’hoaz
* Pere, d’ann deiz var-lerc’h, ne welfe mui siouaz !
* O ! nag he divije karet en defe Doue
* Roet ugent vloaz hirrder, evit-hi, d’ann deiz-se !
* Med ann derveziou kaer a zo re verr ato,
* Ann heol a ziskenne, poent oa dont enn distro ;
* He c’haloun rannet-holl, beuzet enn he daelou,
* E lavaraz neuze kenavo d’ar meziou.
* Biskoaz, epad va buez, n’em euz bet em c’haloun
* Kement a nec’hamant, kement e teue d’in aoun
* Da zonjal er gwall-eur a ioa, vel eur c’hleze,
* A-istribill enn ear, dreist-omp, er mare-ze,
* A-hed ar wenodenn e teujemp war hor c’hiz ;
* Neuze me zastumaz, e-touez ar ieot livriz,
* Bokejou gwenn ann anv pere war ziminal
* He c’hamprik a werc’hez a lugerne gwech’all,
* Bokejou gwenn pere lugerne war he bez,
* Bep bloaz da viz ebrel, epad ma vinn e buez.
* Na kaera bokejou ! kann enn he dournik gwenn !
* Med lenn a reaz enn-ho, m’oar vad, he flanedenn,
* Eur pok a roaz d’ezho, vel pa dlefent beza,
* Euz a-berz he mignoun, ar boked diveza !
* Eur podik koant, gant dour, ho dalc’haz pell amzer
* Enn he c’hampr, gwenn ha fresk, ken livriz ha ken kaer,
* Beteg ar mare kriz ma rankaz ho mestrez
* Kimiada diouz ann douar vit palez ann Elez.
* Neuze pa n’ho doa mui dourn ebet d’ho c’hempenn,
* E teujent, truezuz-holl, da blega sioul ho tenn,
* Hag evel ho mestrez, ar bokejou, d’ho zro,
* A gouezaz, gwevet-holl gand halan ar maro.
* Pep tra zo tremenet : bokejou, mignounez !
* Abaoue, war ann douar e vevann enn enkrez ;
* Med chom a ra gan-en eur mignoun mad, ar feiz,
* Pehini ro fisians d’in d’he gwelet eunn deiz.
# Gùérhiès santel, Mari hur Mam tinér

| ◄ Chetui amen, Gùérhiès tinér | Gùérhiès santel, Mari hur Mam tinér | Er gouyan, guet é frim ► |
* Gùérhiès santel, Mari hur mam tinér,
* Étal hou treid, gùélet hou pugalé ;
* A lein en nean sellet doh hur misér :
* Rouannès en nean, en doar, aveid omb pedet Doué (ter).
* Ni hun nés ol, ag en oaid a groaidur,
* Dishanàuet hun Tad hag hur Hrouéour :
* Pedet eid omb, pedet, ô Gùérhiès pur ;
* Doh-oh, én hur maleur, Mari, hun nès recour (ter).
* É creis er hed ne huélan meit dangér,
* Èl ar ur mor tihoel ha connaret ;
* Stiren er mor discoeit d’emb hou splandér,
* Doh-oh hun nès recour, n’hun abandonnet quet (ter).
* Guet é ardeu, a p’en dei Lucifêr
* Eid hul laquat de gouéh én é laceu,
* O goarnet-ni, goarnet-ni, Mam tinêr,
* Astennet d’emb hou torn, conduyet hur paseu (ter).
* Èl ur boquèt digueor én amzér gaër,
* Ha péhani e séh én amzér cri :
* Èl-cé ehué doh henal Lucifér
* É houivou hur halon, ma ne bedamb Mari (ter).
* Mari enta revou hur honfianç :
* Mari e zou retirance er péhour :
* Hé ansaign gùen e hoarn en innoçanç
* Én ur galon fldel de houlen hé secour (ter).
* Pedamb enta, crechénion fidel,
* Pedamb Mari guet grèd ha caranté ;
* Laramb dehi guet huannadeu santel :
* Rouannès en nean, en doar, aveid omb pedet Doué (ter).
* M. Le Cunff.
# He maro zantel

| ◄ Anken | He maro zantel | War ann aot ► |
* Nozvez skrijuz-meurbed ma weliz o vervel
* Va Dous muia karet,
* Evel eur gwall huvre, da zonj a jomo pell
* Em c’haloun, grisiennet.
* Enn despet d’ann holl boan a gemere noz-deiz
* Eur medisin dispar,
* Evit gallout herzel oc’h ar c’hlenved direiz
* Ha n’en deuz ket he bar,
* Ar pas a iea war gresk ; ar glanvourez, siouaz !
* Gand he foan a glemme,
* Ha me ioa vel spountet, beuzet em glac’har vraz,
* E-c’harz troad he gwele.
* Kerkent, er berr-halan, eur griadenn mouget
* Da rei d’in ann enkrez,
* Ha me da dostaat ar goulou, vit gwelet
* Hag hi ioa c’hoaz e buez.
* He dremm a ioa gwenn-kann ; ar c’houezenn a ruille
* Diouz he zal ivez gwenn :
* Kerent ha mignouned da zaoulina neuze,
* Vid ober ar bedenn.
* Med evel pa vijenn, enn eunn taol, kouezet dall
* Kentoc’h eget soubla
* Me da vont e-kounnar ; c’hoant em oa da grial
* Kement ha da ouela.
* Euz va gwall-eur, siouaz ! e welenn ar vrazder
* Hag ann devalijenn,
* Rag euz va iaouankiz kement huvreou kaer
* A nije da-viken.
* Koll a reann hep fisians, pa deuaz, enn eur mare
* He zerchenn da vouga ;
* Araok eur barr-amzer e weler, evel-se,
* Amzer zioul da genta.
* Kerkent, enn eur daoler he daoulagad war-n-oun
* E lavaraz gant feiz ;
* « War-laez, er Baradoz, em euz fisians, mignoun,
* D’en em welet eunn deiz ! »
* Neuze me deuaz mezuz da veza selaouet
* Ar vouez euz ar gounnar ;
* Heb ar Relijion e sonjiz n’ez euz ket
* Netra vad war ann douar.
* Dihunet oa va feiz ; hag euz he japeled
* Me da ziskouez ar groaz
* Da behini neuze, gant karantez-meurbed,
* Pell amzer e pokaz.
* Enn eur zellet ouz-in, hag ouz kroaz ar Zalver,
* E varvaz goustadik,
* Laouen vel pa vije kousket ebken, seder,
* Evel eur bugelik.
* He japeledik ker, gand he groaz benniget,
* A zo chomet gan-en ;
* Ra c’hallinn, evel-d-hi, diouz Satan diwallet,
* Mervel e gwir gristen.
# Janedig ar Rouz (Duhamel, Kanaouennou Breiz-Izel)

Oberennoù damheñvel pe handelvoù all zo ivez, gwelout Janedig ar Rouz.
| ◄ Eur zon kloareg | Janedig ar Rouz | Mar mije bet ► |
* Janedig ar Rouz a lavare
* D’he zad ha d’he mam eun de a oe :
* « Ma zad, ma mam, c’houi van oc’h ket fur,
* Pa et da lakat ma eured d’eur zul,
* « E lec’h ma vo an holl o klevet ;
* Kabit en Tromplus zo klask ma c’haouet !
* — Bet kontant an hini a garo,
* Hoc’h eured d’ar zul ni a lakaio ! »
* Janedig ar Rouz a lavare
* D’e youtr, person koz, eun de a oe :
* « Ma youtr, person, d’in-me lavaret
* E pelec’h am lakfet da guzet ?
* Paneve aon da gouch ho tilhad,
* Me ho lakfe’n eur be stoufet mat.
* — Me ne ran ket forz eus ma dilhad,
* Me garfe vent holl d’ober eun tantad !
* « Me garfe vent holl e-kreiz an tan,
* Med’mo an eurvad da vont gant ma c’hoant. »
* Ne oa ket he c’homz peurachuet
* Ma oe leun an iliz hag ar vered,
* Oe leun an iliz hag ar vered
* Gant kabiten Tromplus hag e zoudarded.
* « Otro person, d’in-me lavaret
* Pelec’h’ma ar plac’h ho peus eureujet ?
* — Me n’am eus eurejet plac’h ebet
* Mez eun interamant ’vat em eus graet.
* — Mar ha peus hi vel-se interet
* E pelec’h ma an douar ’peus ruziet ? »
* « Kabiten Tromplus mac’h an ganac’h
* Me ne vin ket oblijet nemet d’ac’h.
* « Brama me ya war vur ar vered
* Da laret piou eo ma fried korniet.
* — War vur ar vered me lar n’i ket
* War lost ma inkane ne laran ket ! »
* Pa oent gant an hent bras avanset
* E gontel gantan deus bet goulennet.
* « Kabiten Tromplus, mar am c’haret.
* Ho kontel velen d’in’a brestiet
* « Ho kontel d’in-me a brestiet
* Ma zeien eured a zo re stardet »
* Ar gontel dezi pa oe roet,
* En he c’halonig he doa hi plantet.
* En he c’halonig he doa hi plantet
* Hag ar gwad ru dindou a zo poullet
* « Triouec’h plac’h yaouank am eus lazet
* Janedig ar Rouz eo an naontegvet.
* « Janedig ar Rouz eo an divizan,
* Hounnez ’deus ma glac’haret ar muan ! »
# Janned

| ◄ Ann teod flour | Janned | Patatezenn Biel ► |
* Pa ieaz Janned e kear, n’he doa nemet koefou,
* Med evid heul ar c’hiz e tougennaz tokou.
* Gant Janned, ken nebeut, n’oa nemed eul lostenn,
* Kemeret a reaz diou, ruz unan, he ben gwenn.
* He c’herc’henn oa ken eaz a-zindan he zae c’hloan !
* En em c’hwaskel a reaz evit kaout kerc’henn voan.
* E brezonnek ebken e kane kantikou,
* Enn eur gallek divez e kan brema souniou.
* Klevet a rea bep sul oferenn, gousperou,
* Hogen ar zul brema zo roet d’ann ebatou.
* Iann, ne dal mui gouela Janned da zousik koant,
* Rag e kear-veur Paris e kav goazed, dre gant.
* Med heb dale weli Janned, war hor meziou,
* Roufennet raok ann oad ha goloet a druillou.
# Janedig ar Zorserez

Oberennoù damheñvel pe handelvoù all zo ivez, gwelout Janedig ar Sorserez.
| ◄ An hini oa et da welet e vestrez d’an Ifern | Janedig ar Zorserez | Ar Plac’hig hag ine he mam ► |
* Eomp ni hon daou, Janedig, d’ar pardon d’ar Yeodet,
* Pell-bras dimeus a amzer ’meus prometet monet.
TRADUCTION. — Allons tous les deux, Jeanne, au pardon du Guéodet, — Il y a bien longtemps que j’ai promis d’y aller.
Chanté par Maryvonne le Flem. Port-Blanc.
# Janedig ar Sorserez

    Ur bajenn disheñvelout eo homañ, da lavarout eo ur roll testennoù hag a zo damheñvel o anv. Bremañ e c'hallit dibab ennañ an destenn emaoc'h o klask.
* Janedik ar zorseres, gant Fañch an Uhel ;
* Janedig ar Zorserez, gant Maurice Duhamel
Sellout ivez ouzh :
# Jann Dogan

| ◄ Ann doganed | Jann Dogan | Ar paour-kès Jannic ► |
O me ê gwassa dogan ’zo bet biscoaz er bed,
Am eus gopret eur mewel da gousket gant ma groeg !  O iaou ! allas !
 Me eo Jann-Jannic !
 O iaou ! allas !  Me eo Jann, ziouas !
Na eo ma mewel braz ’n efe ’r c’hrampouz lardet,
Ha me ’m be ar re grêz, ha graz d’in d’ho c’havet!
 O iaou ! allas !... etc...
Na d’ar zul ar beure, pa laker kig er pod,
’Ve roët d’in eun ascorn, oh ia ! evit ma lod.
 O iaou ! allas !... etc...
Pa ven êt em guele, tomet ganin ma flas,
A ve rèd d’in-me zevel deuz hent ar mewel braz !  O iaou ! allas !... etc...
# Trizekved pennad — II

| ◄ War al lestr adarre. — ’Leiz eur baner ’vit dek kwennek | Martoloded o prezek d’imp. — Eur c’hure euz a Vrest o prezek d’ê. — Eun Eskop | Al lestr war hel-penn : Son an drouk-mor ► |
D’ar zadorn, ar 14$^{ed}$ a Wengolo. — Sioul e chom an amzer epad ar beure.
Da 1 heur en em vodomp evit klevet ar c’hommandant Pillart, unan euz e vartoloded hag an Tad Bailly o komz d’imp deuz doare ar batimancho : penauz eo hanvet pep gwern, peb goel, peb korden ; penauz e ve græt ar skoulmo, ha me ’oar petra c’hoaz ? Sonj am euz bepred e komzaz d’imp an Tad Bailly euz kloc’hik ar *bourz : dont a ra euz a Batras, eur porz mor Gresian ec’h eo bet merzeriet en e gichen an abostol sant Andre ; eno eo bet kavet ar c’hloc’hik en eur gos chapel savet en enor d’ar zant.
D’ar zul, ar 15$^{ed}$ a Wengolo. — Ar mor a finv ar beure-man. Koulskoude e kaner an oferen bred, eun oferen « a daer wern » *gouez d’ar *verdidi : *avieler hag *abostoler a zo enni. An oferenner eo an Au. ’n Eskop Toulotte, euz Urz an Tado Gwenn. Setu pemzek miz ’boue e oa en kouent Santez-Anna Jeruzalem : breman a ya da Rom. Treut eo ken ec’h eo, dizec’het m’eo bet e gorf gant heol ar Sahara. Ahendall an euz ær vad, ’pez a c’heller kaout. Ha tamm tro e-bed gantan : komz *hegarad a ra ouz n’euz fors piou.
Goude aviel an oferen bred e ra an Au. Corre, kure Sant-Louiz a Vrest, eur brezegen ’vit ar verdidi : rak ar c’hommandant hag an darn vuian euz e dud a zo azeet er chapel, dirak an auter veur. Me ’gred o deuz plijet d’ê e gomzo : rak komzo kalonek e oant, ha komzo a bouez, mad da greski war eun dro o fianz hag o c’harante e-keñver an Itron Varia. ’Vit ma *tereje e brezegen ouz ar gouel a hirie, gouel an hano santel a Vari, an euz displeget d’ê pegen talvouduz eo an hano-ze ’vit an holl hag ispisial ’vit an dud a vor : hen laret aliez a fell d’ê, a c’heno hag a galon. ’Vit kaout fianz ennan, n’o deuz nemet en em envori penauz eo bet savetaet martoloded ha soudarded al lutanan Henri a oa, n’euz ket pell, o vrezelian en Bro-Chin. E oant eta en Pekin, o sikour ar gristenien d’en em difenn ’barz ar Pei-Tang, pa weljont ’uz d’ar mogerio skeuden eun Itron Wenn. Ar Werc’hez a oa hi he-unan, ar Werc’hez a bedent arauk euz o gwellan. Prest goude, e tigoueas d’al ludanan kouean war an dachen, skuilhet gantan e oad evit Doue ha ’vid e Vro. Mes e dud a oe savetaet gant ar Werc’hez. De he gouel Hanter-Est ec’h arruaz soudardet all euz an Europ, a reaz d’ar Chinoaed kemer an tec’h.
Da 1 heur, prezegen gant an Tad Bailly, diwar-benn ar Groaz Zantel.
Setu, ’vit-se, ar mor o tont da vean tær ha da grozal : na c’houl ket, marvad, e ve gouspero hirie, Ma ! na vo ket.
Na vo ket zoken a goan evit meur a dreizer, ec’h eo krog enne an droug-mor. Me a gemer eun draik bennag ouz taul, eur banac’hik ær fresk war ar pont, ha goude hent ma gwele.